Consilierii locali din Vaslui au aprobat, joi, în cadrul unei şedinţe ordinare, demolarea cinematografului 'Modern', construit înainte de 1989, situat în zona centrală a municipiului.
Potrivit hotărârii, a fost aprobată trecerea din domeniul public în domeniul privat al municipiului Vaslui a imobilului în vederea scoaterii din funcţiune, casării şi demolării, materialele rezultate în urma demolării urmând să fie valorificate cu respectarea prevederilor legale în vigoare, iar sumele obţinute în urma valorificării vor constitui venit la bugetul local al municipiului Vaslui.
'Imobilul se află într-o stare avansată de degradare. Vechimea acestuia precum şi neconservarea corespunzătoare au dus la un grad ridicat de afectare structurală a clădirii, fapt confirmat într-un raport de expertiză din anul 2021, în care se menţiona că intervenţiile pentru consolidarea structurii pot avea un impact financiar major, costul total fiind mai mare decât cel al unei clădiri noi', se arată în referatul reprezentanţilor Primăriei Vaslui.
Terenul aferent clădirii va fi utilizat pentru realizarea unui obiectiv de interes public, potrivit actelor normative în vigoare.
Potrivit autorităţilor locale, celălalt cinematograf din municipiul Vaslui, 'Independenţa', preluat de autorităţile publice de la RADEF România Film, ar urma să fie transformat în centru cultural şi de tineret.
(AGERPRES/FOTO – imagine ilustrativă)